DA Den Europæiske Unions Tidende CE 88/300

(2004/C 88 E/0307)

SKRIFTLIG FORESPØRGSEL P-3650/02

af Paul Rübig (PPE-DE) til Kommissionen

(11. december 2002)

Om: SMV-venlige udbudsbetingelser i forbindelse med programmer til fordel for tredjelande

I EU's udbudsbetingelser i forbindelse med programmer til fordel for tredjelande (Ala, Cards, EUF, Ispa, Meda, Phare, Sapard, Tacis) forekommer der ofte kriterier, der vanskeliggør SMV'ers og mikrovirksomheders deltagelse i alvorlig grad, da tendensen går i retning af at udbyde stadig større projekter. F.eks. skal virksomhederne ofte kunne dokumentere en årlig omsætning på mellem det dobbelte og tidobbelte af projektbudgettet, og dette gælder oven i købet også for de enkelte virksomheder, når disse som partnere i et konsortium deltager i et udbud. Ligeledes skal der næsten altid kunne påvises personale inden for bestemte fagområder på op til 100 eksperter – allerede for projekter med et budget på 0,6 mio. EUR. Ofte kræves der som reference, at virksomheden med godt resultat har deltaget i ovennævnte EU-programmer inden for samme region og sværhedsgrad inden for de sidste tre år, således at nye virksomheder udelukkes. Udbudsbetingelserne er ofte så detaljerede, at det nødvendige tidsforbrug afskrækker en stor del af de potentielle deltagere. Udbudsmaterialet indeholder ofte kun en grovplanlægning med data for visse ydelser, hvorfor den bydende uden vederlag skal præstere visse planlægningsydelser, inden virksomheden kan afgive bud, hvilket er økonomisk uholdbart og ukalkulerbart for SMV'er. Et yderligere problem for SMV'er er de omkostningsintensive bankgarantier, der kræves for deltagelse. Det ville også være ønskeligt, hvis de skatte- og socialforsinkringsattester, der kræves i henhold til Practical Guide, var mere præcist defineret, da disse ofte kun kan fremskaffes efter tidskrævende og nationalt forskelligartede bureaukratiske formaliteter. For SMV'er, der som regel ikke har direkte kontakt til den udbydende myndighed, er det vanskeligt at kommunikere med disse og indhente oplysninger og begrundelser for afslag. Man kunne også overveje at offentliggøre samtlige bydendes tilbud efter tildelingen, således at de bydende, der ikke er kommet i betragtning, lettere kan drage konklusioner om deres egen konkurrenceevne.

Hvad agter Kommissionen hurtigst muligt at foretage for ved hjælp af passende foranstaltninger at udforme betingelserne for deltagelse i EU's programmer til fordel for tredjelande på en SMV-venlig måde for at undgå konkurrencefordrejning eller negative konkurrencevilkår?

Svar afgivet på Kommissionens vegne af Christopher Patten

(7. februar 2003)

Sigtet med de nuværende procedurer er at anspore små og mellemstore virksomheder (SMV'er) til at deltage snarere end at afskrække dem fra det. Situationen blev mærkbart bedre ved indførelsen i januar 2001 af en »praktisk vejledning i EF's kontraktsprocedurer for ekstern bistand«. Procedurerne i den praktiske vejledning, der er offentliggjort på EuropeAids netsted (1), er baseret på nøgleprincipperne fair konkurrence og gennemsigtighed. Kontraktsprognoser og meddelelser om indkøb, kortlister og indgåelse af kontrakter skal nu offentliggøres på EuropeAids netsted, der er blevet EU-institutionernes mest benyttede. Disse og en række andre aspekter har bidraget til den overordnede proces med forenkling og harmonisering af procedurerne på dette område.

Desuden bør det ved at anspore konsortier (det være sig permanente retligt etablerede interessentskaber eller uformelt samarbejde med henblik på en bestemt udbudsprocedure) til at deltage i udbudsprocedurer gøres muligt for smv'er at indgå selv større kontrakter ved samarbejde med andre virksomheder om dannelse af et sådant konsortium. I så fald kan deltagelse eller endog start af en lille virksomhed i et konsortium være en mulighed for, at den kan indhøste erfaringer.

Udvælgelseskriterierne under enhver udbudsprocedure skal være klare og detaljerede, men ikke overdrevent restriktive. Kommissionen har dog kendskab til eksempler på, at nogle kontraktsmyndigheder har fastlagt udvælgelseskriterier, der var gældende for konsortiets individuelle partnere og ikke for konsortiet som helhed. Der blev derfor i marts 2002 rundsendt en meddelelse om, at udvælgelseskriterierne skal gælde for konsortiet som helhed. Situationen er sandsynligvis blevet bedre siden da, men alle smv'er, der kommer ud for overdrevent restriktive udvælgelseskriterier, bør klage til den ansvarlige kontraktsmyndighed.

Kommissionen har behandlet problemet med vurdering af potentielle kontrahenters solvens, før der indgås kontrakt med dem (se f.eks. anden beretning fra Udvalget af Uafhængige Eksperter fra 1999). For at beskytte EU's finansielle interesser skal kontraktsmyndighederne således i henhold til procedurerne i den praktiske vejledning offentliggøre finansielle kriterier i deres meddelelser om indkøb. Tilsvarende kan kravet om fremlæggelse af finansielle garantier for større beløb tilskrives princippet om forsvarlig økonomisk forvaltning. På baggrund af disse krav har den lille virksomhed også mulighed for at dele disse omkostninger med andre, når den indgår i et konsortium.

De dokumenter, som tilbudsgivere skal fremlægge, er nu klarere beskrevet i den finansforordning, som Rådet udstedte den 25. juni 2002 (2). Kommissionen er også i færd med at rette henvendelse til medlemsstaternes nationale myndigheder med henblik på udarbejdelse af en ajourført liste over de myndigheder og organisationer, der kan udstede de nødvendige certifikater til enheder med hjemsted i disse lande. Den praktiske vejledning er under revision for at tage hensyn til disse ændringer. Standardansøgningsformularen for kontrakter om tjenesteydelser er også under revision for at sikre, at der både fremlægges data om konsortiet som helhed og om hver af dets partnere. Samtidig vil der blive udgivet en yderligere vejledning i fastsættelse af udvælgelseskriterier, som eksempelvis sikrer, at kriteriet for den årlige omsætning snarere baseres på det årlige gennemsnitlige kontraktsbudget end på det samlede kontraktsbudget.

Med hensyn til det omfang, hvori udbudsdokumenter indeholder detaljerede krav, har alle tilbudsgivere mulighed for at indhente detaljerede oplysninger hos kontraktsmyndigheden, navnlig hvis opgavebeskrivelserne eller de tekniske specifikationer er uklare.

Hvad angår tilgængelige oplysninger eller begrundelser for afvisninger, indeholder den praktiske vejledning allerede standardbreve til ansøgere, som ikke får nogen kontrakt, og til tilbudsgivere, der anmoder om sammenlignelig information for retrospektivt at kunne vurdere deres egen konkurrenceevne. I forbindelse med kontrakter om tjenesteydelser indeholder brevet til tilbudsgivere, som ikke får nogen kontrakt, eksempelvis en detaljeret fordeling af de resultater, som adressaten og den tilbudsgiver, som får kontrakten, har opnået.

(1) http://europa.eu.int/comm/europeaid/tender/gestion/index_en.htm.

(2) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, EFT L 248 af 16.9.2002.